
Αξιότιμε κύριε Υπουργέ,


Σας διαβιβάζουμε προτάσεις και απόψεις επί του Σχεδίου Νόμου για την Προώθηση της Ανακύκλωσης, όπως εγκρίθηκαν από τη Διοικούσα Επιτορπή του ΤΕΕ/ΤΚΜ μετά από εισήγηση της Μόνιμης Επιτροπής Περιβάλλοντος του Τμήματος.

Στόχος του ΤΕΕ/ΤΚΜ είναι να συμβάλλει στην βελτίωση του τελικού κειμένου του Νόμου και ειδικότερα προς την κατεύθυνση της ανάπτυξης και εφαρμογής μιας στρατηγικής της κυκλικής οικονομίας καθώς και της επίτευξης των δεσμευτικών στόχων της χώρας μας στον τομέα της διαχείρισης των αποβλήτων.

Είμαστε στη διάθεση των συνεργατών σας  για κάθε διευκρίνιση και συνεργασία.


Με εκτίμηση 

Για το ΤΕΕ / ΤΚΜ
         Ο Πρόεδρος



            Γεώργιος Τσακούμης




Κοινοποίηση: 

· Γενικό Γραμματέα Συντονισμού & Διαχείρισης Αποβλήτων
κ. Μ. Γραφάκο
e-mail: gensec.wst@ypen.gr
· Γενικό Γραμματέα Φυσικού Περιβάλλοντος & Υδάτων 
κ. Κωνσταντίνο Αραβώση
e-mail: grggper@ypen.gr
· Περιφέρεια Κεντρικής Μακεδονίας  
e-mail: info@pkm.gov.gr 
· Περιφερειακό ΦΟΔΣΑ Κεντρικής Μακεδονίας
ota@otenet.gr
· ΤΕΕ &	ΠΕΡΙΦΕΡΕΙΑΚΑ ΤΜΗΜΑΤΑ ΤΕΕ


Συνημμένα:
· Κείμενο απόψεων και προτάσεων

Εσωτερική διανομή
ΤΕΕ Φ (Χρον.Αρχείο,ΤΕΑΘ)



Απόψεις και προτάσεις του ΤΕΕ/ΤΚΜ επί του σχεδίου νόμου «Προώθηση της Ανακύκλωσης – Ενσωμάτωση των Οδηγιών 2018/851 της 30ής Μαΐου 2018 για την τροποποίηση της Οδηγίας 2008/98/ΕΚ για τα απόβλητα (EE L 150/109) και 2018/852 της 30ής Μαΐου 2018 για την τροποποίηση της Οδηγίας 94/62/ΕΚ για τις συσκευασίες και τα απορρίμματα συσκευασίας (EE L 150/141)»
	

Το ΤΕΕ/ΤΚΜ, μέσω της Μόνιμης Επιτροπής Περιβάλλοντος, επεξεργάσθηκε το Σχέδιο Νόμου του «θέματος» και καταθέτει τις τεκμηριωμένες προτάσεις του σχετικώς με αυτό.  

Θα θέλαμε να σημειώσουμε ότι το ΤΕΕ/ΤΚΜ εκτιμά πως κατ’ αρχήν το νομοσχέδιο εισάγει θετικά μέτρα για την εφαρμογή της στρατηγικής της κυκλικής οικονομίας και την επίτευξη των δεσμευτικών στόχων της χώρας μας στον τομέα της διαχείρισης των αποβλήτων, όπως η εφαρμογή της χωριστής συλλογής αποβλήτων, η υιοθέτηση πολιτικών περιορισμού της σπατάλης τροφίμων, η υλοποίηση Κέντρων Δημιουργικής Επαναχρησιμοποίησης Υλικών (ΚΔΕΥ), η θέσπιση Προγραμμάτων διευρυμένης ευθύνης παραγωγού (ΠΔΕΠ) για κλωστοϋφαντουργικά απόβλητα, και η εφαρμογή προδιαγραφών λειτουργίας των ΣΣΕΔ.   Όμως, οφείλουμε να επισημάνουμε ότι θεσμοθετεί με βιασύνη την θερμική επεξεργασία – καύση- των αποβλήτων, ελάχιστο χρόνο μετά την δημοσίευση του ΕΣΔΑ, συγκεντρώνοντας όλες τις σχετικές αρμοδιότητες στον Υπουργό Περιβάλλοντος και Ενέργειας, παρακάμπτοντας τους ΦΟΔΣΑ και την Αυτοδιοίκηση. 
Επίσης, διαπιστώνουμε μια οπισθοδρόμηση όσον αφορά στην εναλλακτική διαχείριση των ΑΕΚΚ, που αποτελούν πλέον την κύρια αιτία δημιουργίας νέων χώρων ανεξέλεγκτης διάθεσης αποβλήτων.
Επιπρόσθετα, παρατηρούμε αδικαιολόγητες εξαιρέσεις από την διαδικασία αδειοδότησης δραστηριοτήτων διαχείρισης αποβλήτων.
Είναι απαραίτητο το Υπουργείο να εγκαθιδρύσει έναν ειλικρινή, θεσμοθετημένο, διάλογο με τους επιστημονικούς φορείς και την κοινωνία για την βελτίωση της συμμετοχικότητας, την αποκατάσταση της εμπιστοσύνης στις επιλογές και την φιλόδοξη αλλά ρεαλιστική επίτευξη των στόχων, κάτι που δεν επιτυγχάνεται επαρκώς με τις διατάξεις του Σχεδίο Νόμου.


Στην συνέχεια παραθέτουμε κείμενο παρατηρήσεων και προτάσεων σχετικώς με το υπ΄ όψιν Σχέδιο Νόμου, όπως αυτό εγκρίθηκε από την Διοικούσα Επιτροπή του ΤΕΕ/ΤΚΜ, κατόπιν σχετικής εισήγησης της Μόνιμης Επιτροπής Περιβάλλοντος, επί συγκεκριμένων άρθρων που θεωρούμε ιδιαίτερα σημαντικά, όπως :

Άρθρο 4: Εκφράζουμε την πλήρη συμφωνία μας με την ιεράρχηση της διαχείρισης των στερεών αποβλήτων. Στο πλαίσιο αυτό πρέπει να αναφέρουμε ότι η πρόληψη παραγωγής αποβλήτων δεν ενισχύεται αποτελεσματικά με το παρόν σχέδιο νόμου. Επίσης, θεωρούμε ότι απειλείται με καταστρατήγηση η ισχύουσα ιεράρχηση με τον τρόπο που εισάγεται η ενεργειακή αξιοποίηση.

[bookmark: _Hlk58073373]Άρθρο 5: Η θέσπιση του συστήματος «πληρώνω όσο πετάω» είναι απολύτως θετική. Όμως θεσμοθετείται με νεφελώδη τρόπο, χωρίς συγκεκριμένες δεσμεύσεις για την αλλαγή της  τιμολόγησης από τους Δήμους και την ανάπτυξη του δικτύου χωριστής συλλογής. Αναγνωρίζοντας τις δυσκολίες της εφαρμογής, θεωρούμε ότι πρέπει να προβλεφθεί χρονοδιαγράμματα ώστε το Υπουργείο, η ΚΕΔΕ με το ΤΕΕ και την επιστημονική κοινότητα, συμπεριλαμβανομένων ιδιαίτερα των πολεοδόμων να προτείνουν εφικτές λύσεις.

Άρθρο 7: Το ΤΕΕ/ΤΚΜ προτείνει να υπάρχει η προϋπόθεση  εισήγησης θεσμοθετημένης επιτροπής, με τη συμμετοχή εκπροσώπου του ΤΕΕ, για κάθε απόφαση του ΓΓ  ΣΔΑ ΥΠΕΝ σχετικά με τον αποχαρακτηρισμό Αποβλήτων. Ο αποχαρακτηρισμός προϋποθέτει ευρεία διαδικασία δημόσιας διαβούλευσης με δημοσιοποίηση όλων των στοιχείων που την τεκμηριώνουν.


Άρθρο 8: Είναι σημαντικό να συμπεριληφθούν στο άρθρο και στην δυνατότητα θέσπισης Προγραμμάτων διευρυμένης ευθύνης παραγωγού (ΠΔΕΠ) και άλλα προϊόντα, όπως περιλαμβάνονται στον ΕΣΔΑ, όπως φάρμακα, συσκευασίες φυτοφαρμάκων και άλλα πλαστικά γεωργικής δραστηριότητας, στρώματα κλπ. Να συμπεριληφθούν τα ΑΕΚΚ, ως υφιστάμενο ρεύμα εναλλακτικής διαχείρισης. 
Επίσης, να προβλεφθούν συγκεκριμένα μέτρα σχετικά με την υποχρεωτική σήμανση των προϊόντων  που υπόκεινται σε ΠΔΕΠ, καθώς και για την δημιουργία προτύπων σχεδιασμού προϊόντων ώστε να διευκολύνεται η επαναχρησιμοποίηση.

Άρθρα 12 – 14: Θεωρούμε απολύτως θετική την διάταξη για την πρόληψη δημιουργίας αποβλήτων τροφίμων. Επισημαίνουμε, όμως, ότι η πρόληψη αποβλήτων τροφίμων συνδέεται και με τις συσκευασίες. Συνεπώς, η  ανάλυση κύκλου ζωής των προϊόντων πρέπει να είναι συνολική, για να διασφαλίζεται η τελική φιλικότητα ως προς την συσκευασία και παράλληλα ως προς την αντοχή του προϊόντος τροφίμου.

Άρθρα 15 – 17: Ο μειωμένος συντελεστής ΦΠΑ στα ανακυκλωμένα υλικά και τις σχετικές υπηρεσίες αποτελούν θετικές διατάξεις του νομοσχεδίου. Τα συνολικά κίνητρα για την χρήση ανακυκλωμένων υλικών χρήζουν επιπλέον θεσμοθέτηση, σύμφωνα και με το εθνικό σχέδιο για τις πράσινες συμβάσεις.

Άρθρα 19 - 20: Το ΤΕΕ/ΤΚΜ, με αφορμή την αδειοδότηση του εργοστασίου παραγωγής τσιμέντου ΤΙΤΑΝ για ενεργειακή αξιοποίηση του SRF, έλαβε τεκμηριωμένη θέση και υποστηρίζει την θερμική συνεπεξεργασία στην τσιμεντοβιομηχανία. ‘Όμως, στο παρόν εκφράζουμε προβληματισμό για την σπουδή νομοθέτησης συγκεκριμένων διατάξεων για τις μονάδες ενεργειακής αξιοποίησης, κεντρικά, χωρίς την συμμετοχή της Τοπικής και Περιφερειακής Αυτοδιοίκησης και χωρίς επαρκή τεκμηρίωση. Επιπλέον, στο άρθρο 19, στην παράγραφο 3 εδ. δ), επιτρέπονται παρεκκλίσεις από την χωριστή συλλογή, λόγω δυσανάλογου οικονομικού κόστους. Δεν είναι αποδεκτό να υπολογίζονται στο οικονομικό κόστος τυχόν ρήτρες εγγυημένης απόδοσης καυσίμου στις σχεδιαζόμενες μονάδες.

 Άρθρο 22: Κρίνεται απολύτως θετική η πρόβλεψη για την διαχείριση αποβλήτων εντατικής κτηνοτροφίας. 

Άρθρο 23: Παρατηρούμε ότι τίθεται ποσοτικός στόχος για προετοιμασία για επαναχρησιμοποίηση χαρτιού κα άλλων αποβλήτων για το 2020, όταν έχει ήδη παρέλθει το έτος. Επίσης, δεν τίθεται ημερομηνία επίτευξης στόχου για την ανακύκλωση των ΑΕΚΚ. Υπενθυμίζουμε ότι το 2020 είχαμε δεσμευτεί να ανακυκλώνεται ή ανακτάται κατά βάρος το 70% των παραγόμενων ΑΕΚΚ, αλλά σύμφωνα με τα στοιχεία του ΕΟΑΝ και την έκθεση της GIZ «Βελτίωση πλαισίου διαχείρισης ΑΕΚΚ στην Ελλάδα» (8/2020) που εκπονήθηκε στο πλαίσιο τεχνικής βοήθειας στο ΥΠΕΝ, απέχουμε πολύ από τον στόχο.

Άρθρο 28: Αποτελεί πολύ θετική διάταξη η απαγόρευση καταστροφής των προϊόντων. Προτείνουμε να προστεθεί στην προτεινόμενη Υ.Δ. του παραγωγού προς τον ΦΟΔΣΑ, προκειμένου να διατεθούν τα εν λόγω προϊόντα στην ταφή, επιπλέον τεκμηρίωση για την  μη δυνατότητα τήρησης της ιεράρχησης επεξεργασίας.

Άρθρο 29: Θεωρούμε την ρύθμιση αναγκαία, ισχύουν οι παρατηρήσεις μας στο άρθρο 5. Ιδιαίτερα για τα υφιστάμενα κτήρια πρέπει να εξεταστούν τα τυχόν πολεοδομικά θέματα και περιορισμοί. 

Άρθρο 30: Το άρθρο, παρόλο που φαίνεται να προωθεί την κυκλική οικονομία και να μειώνει το περιβαλλοντικό αποτύπωμα ενός έργου, εγείρει πολλά ερωτηματικά, επιφέρει ανώφελες ανατροπές στην ισχύουσα νομοθεσία και τις, έστω και ατελείς έως τώρα, δικλείδες ασφαλείας και αφήνει χωρίς κανένα ποσοτικό και ποιοτικό έλεγχο την διαδικασία της ανακύκλωσης των ΑΕΚΚ.  Ο συνδυασμός του παρόντος άρθρου με το άρθρο 47 αποδεικνύει την παντελή έλλειψη ελέγχου που θα μας επιστρέψει στις παλιές πρακτικές της ανεξέλεγκτης απόθεσης. Η 

διάταξη επίσης εγείρει θέματα σχετικά με την σαφήνεια των όρων διακήρυξης των δημοσίων έργων, καθώς και θέματα ισονομίας ως προς τις προϋποθέσεις έγκρισης των δραστηριοτήτων της επεξεργασίας αποβλήτων. 
Το ΤΕΕ/ΤΚΜ ζητά την απόσυρση του άρθρου και την πρόβλεψη κινήτρων για την επί τόπου διαχείριση των ΑΕΚΚ στα έργα με βάση σαφή και καθολικά περιβαλλοντικά κριτήρια. Επίσης θεωρεί ότι όλες οι δραστηριότητες διαχείρισης ΑΕΚΚ πρέπει να εκτελούνται με την καταγραφή και την εποπτεία των εγκεκριμένων ΣΣΕΔ ΑΕΚΚ, τα οποία οφείλουν να λειτουργούν με αυστηρές προδιαγραφές και να αξιολογούνται τακτικά από τον ΕΟΑΝ.

Άρθρο 31: Σχετικά με τη συγκεκριμένη διάταξη, όπως και με τις υπόλοιπες που αφορούν στην άμεση προώθηση των μονάδων ενεργειακής αξιοποίησης αποβλήτων, προτείνεται το θέμα να εξεταστεί με επαρκή επιστημονική τεκμηρίωση στο πλαίσιο των ΠΕΣΔΑ, με την εμπλοκή όλων των περιφερειακών και τοπικών φορέων.
Επίσης, το ΤΕΕ/ΤΚΜ εκφράζει την αντίθεση του στην αποκλειστική αρμοδιότητα του Υπουργού και τον αποκλεισμό των ΦΟΔΣΑ και της Αυτοδιοίκησης ευρύτερα. Σε παλιότερη θέση (2010) το ΤΕΕ/ΤΚΜ είχε εκφράσει την ακόλουθη θέση: 
«Εν κατακλείδι η ενεργειακή αξιοποίηση των ΑΣΑ αποτελεί ενδεχόμενο συστατικό ενός ολοκληρωμένου συστήματος διαχείρισης αστικών στερεών αποβλήτων, εξετάζοντας τα ιδιαίτερα χαρακτηριστικά κάθε περίπτωσης εφαρμογής με γνώμονα την αειφορία του συστήματος και με βάση τις κυρίαρχες επιλογές του κυρίου των έργων, που εν προκειμένω είναι η Τοπική Αυτοδιοίκηση της χώρας μας.»

Άρθρο 33: Με το άρθρο τροποποιείται το άρθρο 15 του Ν.4042/1012 ως εξής: «Σύμφωνα με την αρχή «ο ρυπαίνων πληρώνει», το κόστος διαχείρισης των αποβλήτων, συμπεριλαμβανομένου του κόστους της απαιτούμενης υποδομής και της λειτουργίας της, βαρύνει τον αρχικό παραγωγό των αποβλήτων ή τον τρέχοντα ή τους προηγούμενους κατόχους αποβλήτων». Προτείνουμε η πρόβλεψη «ή τον τρέχοντα» να επανέλθει ως είχε, δηλαδή «και τον τρέχοντα». Η ευθύνη της διαχείρισης αποβλήτων δεν είναι μια απλή μεταβίβαση.   

Άρθρο 34: Το θετικό σύστημα παρακολούθησης για τα οχήματα να επεκταθεί και στα μη επικίνδυνα στερεά απόβλητα, καθώς και στην μεταφορά υγρών αποβλήτων.

Επίσης εκτιμούμε ως ιδιαίτερα θετική, και στο πλαίσιο των προτάσεων του ΤΕΕ/ΤΚΜ, τη διεύρυνση για τις υγειονομικές μονάδες. Προτείνουμε να τεθούν ρεαλιστικά χρονικά όρια για την αποκομιδή των αποβλήτων από τις διάφορες κατηγορίες ιατρικών μονάδων προς αποφυγή παραβίασης του νόμου.

Άρθρο 39:   Το ΤΕΕ/ΤΚΜ ζητά την απόσυρση του συγκεκριμένου άρθρου. Δεν είναι κατανοητό γιατί θα πρέπει να υπάρχουν εξαιρέσεις από την αδειοδότηση δραστηριοτήτων διαχείρισης αποβλήτων. Καμιά εξαίρεση δεν δικαιολογείται. Οφείλει η πολιτεία να διασφαλίζει τον έλεγχο και να διατηρεί την εμπιστοσύνη στις δραστηριότητες διαχείρισης αποβλήτων.

Άρθρο 50: Η διασύνδεση των μητρώων ΕΜΠΑ και ΓΕΜΗ είναι απαραίτητη και προτείνουμε και την ολοκλήρωση της διασύνδεσης και του ΗΜΑ.

Όσον αφορά στις διατάξεις που τροποποιούν τον Ν.2939/2001, κρίνονται θετικές, ιδιαίτερα εκείνες που συγκεκριμενοποιούν και κάνουν πιο αυστηρή τη λειτουργία και αξιολόγηση των Συστημάτων Εναλλακτικής Διαχείρισης.
Εκφράζουμε όμως την αντίθεση μας στην πρόβλεψη του άρθρου 59 για την έγκριση Συστήματος παρά τη μη συμμόρφωση με τις υποδείξεις του Ελληνικού Οργανισμού Ανακύκλωσης. Θεωρούμε ότι με αυτόν τον τρόπο προσβάλλονται οι αρχές της χρηστής και αποτελεσματικής διοίκησης, ενώ υποθάλπει την έλλειψη εμπιστοσύνης τόσο προς τον ίδιο τον ΕΟΑΝ όσο και προς τα Συστήματα και κατά συνέπεια στην ίδια την ανακύκλωση.

